ג'ורג' מתיוס
קריירה פוליטית בג'ורג'יה

במהלך המלחמה בדרום, התרשם מתיוס מהאפשרויות ליתרונות פוליטיים ופיננסיים בספר של ג'ורג'יה. ב-1 בינואר 1783 כאשר פורק הרגימנט השלישי של וירג'יניה באופן רשמי, הוא מיהר לפנות לממשלת ג'ורג'יה בבקשה לקבלת אדמה, וקיבל שטח של 1,900 אקרים במחוז וילקס. הוא חיסל את עסקיו ואת רכושו בווירג'יניה ושם פעמיו לספר החדש בג'ורג'יה. שם הוא ורעייתו, אן פולי פול, בנו בקתה במקום שנקרא גוז פונד. נולדו להם שמונה ילדים: ג'ון, צ'ארלס לואיס, ג'ורג' הבן, ויליאם, אן, ג'יין, מרגרט ורבקה. רעייתו אן פולי נפטרה שנים מספר לאחר הגעתם לג'ורג'יה. ב-1790 שב מתיוס לזמן קצר לסטנטון, וירג'יניה, שם הוא נשא לאישה את האלמנה מרגרט ריד. ב-1793 שבה מיד לווירג'יניה כדי לבקר את ידידיה ואת משפחתה, וכאשר מאוחר יותר היא כתבה לבעלה שיאפשר את חזרתה, הוא השיב, "לא לקחתי אותך לווירג'יניה, ואני לא מתכונן להטריד את עצמי להגיע לשם כדי להחזיר אותך". השניים לא התפייסו מעולם, ובפברואר 1797 אישר בית המחוקקים של וירג'יניה את גירושיהם.
על בסיס המוניטין הצבאי שלו, הגיע מתיוס עד מהרה למקום מכובד בפוליטיקה המדינתית של ג'ורג'יה. הוא מונה כשופט במחוז וילקס, וכחבר מועצת העיר וושינגטון שבג'ורג'יה. שנתיים לאחר מכן, ב-2 בינואר 1787, הוא נבחר לאספה הכללית של ג'ורג'יה. שלושה ימים לאחר מכן הוא נבחר כמושל ג'ורג'יה ה-20 לתקופת כהונה של שנה אחת. תקופת כהונתו הקצרה כמושל הייתה מוצלחת. הוא השתתף בוועידה המדינתית שהתכנסה ב-1787 לאשרור חוקת ארצות הברית, והותיר את המדינה במצב של יציבות. לאחר מכן הוא נבחר לבית הנבחרים של ארצות הברית וכיהן בקונגרס הראשון. תקופת כהונתו בקונגרס כונתה "חסרת ברק", בין השאר בשל "רגישויות הספר" שלו, שלא התאימו לקונגרס. בבחירות לכהונה שנייה בקונגרס של 1791 הוא נוצח, ובשנה שלאחר מכן החל במסע בחירות בלתי מוצלח לסנאט של ארצות הברית. על כל פנים, ב-1793 הוא זכה לתמיכה מספקת כדי להיבחר שוב כמושל ג'ורג'יה.
תקופת ממשלו השנייה של מתיוס כמושל הייתה סוערת יותר בהשוואה לזו הראשונה. באותה תקופה נאבקה ג'ורג'יה להגן על אדמותיה שבחלק המערבי שלה, ומצב זה הוביל למחלוקות במהלך תקופת כהונתו של מתיוס. בפברואר 1794, הקים הגנרל אלייז'ה קלארק, וטרן פופולרי שלחם במלחמת העצמאות, את "רפובליקת טרנס-אוקוני" (Trans-Oconee Republic) באופן בלתי חוקי כמדינה עצמאית בשטחי הציד המערביים של ג'ורג'יה, ששוריינו במסגרת הסכם ניו יורק (Treaty of New York) של 1790 עבור האינדיאנים משבטי המוסקוגי. הנשיא ג'ורג' וושינגטון הפעיל לחץ על מתיוס להעביר את קלארק ואת מתיישביו אל מחוץ לקרקעות האינדיאנים, אך בתחילה התעלם מתיוס מהלחצים, מתוך אהדה למטרתו של קלארק, ובהיותו מודע לפופולריות המקומית שהייתה לקלארק כגיבור מלחמת העצמאות. אף על פי כן, המגמה בדעת הקהל השתנתה לבסוף, ובספטמבר הורה מתיוס ל-1,200 אנשי מיליציה לפעול בשיתוף פעולה עם כוחות פדרליים ולכתר ולבודד את הביצורים של קלארק, מהלך שהוביל לכניעתו.
בית המחוקקים של ג'ורג'יה ביקש להקל על המעמסה שלו בנוגע לאדמות המדינה המערביות הבלתי מוגנות על ידי עידוד הצעות רכישה של ספסרי קרקעות פרטיים. כאשר ביקשו נציגי הבית מארבע קבוצות פרטיות לרכוש 35 מיליון אקרים שהשתרעו ממערב לנהר המיסיסיפי במחיר של פחות משני סנטים לאקר, דחה מתיוס בתחילה את ההצעה. אף על פי כן, קבוצת הרוכשים שיחדה פוליטיקאים רבים בג'ורג'יה כדי שיקדמו חוק לאישור העסקה, ומצב זה הגביר את הלחץ הפוליטי בשילוב דעיכת הפופולריות שגרמו למתיוס לקבל לבסוף את חוק קרקעות יאזו ולחתום עליו. כאשר למד הציבור על פרטי החוק, הוא זעם על כך, ומחאות נשלחו לפקידי ממשל פדרליים ולחברי הקונגרס. כך מתיוס, שעל אף שלא הרוויח באופן אישי מהחוק, הפך לחזות הציבורית שלו. ג'ארד אירווין והסנאטור ג'יימס ג'קסון הובילו מאמצי רפורמה. אירווין נבחר כמושל ג'ורג'יה במקומו של מתיוס, וב-13 בפברואר 1796, פחות מחודשיים לאחר שהושבע לתפקידו, הוא חתם על חוק לביטול חוק יאזו.
לאחר מכן לא החזיק מתיוס שוב במשרה פוליטית. לזמן מה הוא חשב אפילו לעזוב את ארצות הברית, ואף כתב לג'ורג' וושינגטון וביקש לקבל ממנו מכתב המלצה כהכנה לעזיבתו. על כל פנים, ב-1797, מתיוס, שבאותה עת כבר היה נשוי בשלישית למרי קרפנטר, יצא אל טריטוריית מיסיסיפי, שם החזיקה רעייתו ברכוש. שוב פנה מתיוס לעסקי הקרקעות. הוא רכש מניות בחברת קרקעות שטענה לבעלות על שטחים נרחבים בטריטוריה. הוא גם ביצע פעולות שדלנות בקרב ידידים בקונגרס לקבל מינוי לתפקיד פוליטי בטריטוריה.
ב-1798 מונה מתיוס כמושל הראשון של טריטוריית מיסיסיפי על ידי הנשיא ג'ון אדמס. על אף זאת, מזכיר המלחמה ג'יימס מקהנרי התנגד למינוי, בהזכירו את השקעותיו של מתיוס בטריטוריה. כאשר נסוג אדמס מהחלטת המינוי, דווח שתגובתו של מתיוס הייתה: "אדוני, אם הכרת אותי, לא היית צריך להתחרט על החלטת המינוי. אם לא הכרת אותי, לא היית צריך למנות אותי לתפקיד כה חשוב".